Непаўторны след у гісторыі беларускага мастацтва пакінуў Мікалай Міхайлавіч Селяшчук – цікавы, яркі, шматгранны майстар з уласным, непаўторным, аўтарскім стылем. Яго работы ў жывапісе, экслібрысе, станковай і кніжнай графіцы вызначаюцца тонкасцю выканання, насычаным колерам, арыгінальнасцю кампазіцыйнага вырашэння. Яны ўзрушваюць, хвалююць, цікавяць гледачоў.

Нарадзіўся мастак у в. Велікарыта Маларыцкага раёна Брэсцкай вобласці ў сям’і рабочых. Вучыўся ў Мінскім мастацкім вучылішчы, у 1968 г. быў прызваны ў армію. Пасля заканчэння Беларускага тэатральна-мастацкага інстытута (цяпер Беларуская акадэмія мастацтваў) працаваў у выдавецтве “Вышэйшая школа”. У 1977 г. стаў членам Беларускага саюза мастакоў. Першыя гады творчай працы былі аддадзены графіцы. Мастак стварыў вялікую колькасць станковых работ і кніжных ілюстрацый. У ранніх графічных творах – “Успаміны дзяцінства” (1978), “Травы дзяцінства” (1979) – адчуваецца туга па незваротна страчанай светлай і бесклапотнай пары жыцця. У 1980-я гг. выйшлі аформленыя мастаком дзіцячыя кнігі: зборнік народных казак “Бацькаў дар” (1984), асобнае выданне казкі “Прагны багацей”, кніга вершаў Р. Барадуліна “Індыкала-Кудыкала” (абедзве 1986, залаты медаль і дыплом біенале кніжнай ілюстрацыі ў Браціславе, 1989). У гэтых работах найбольш яскрава выявіліся свабода мастацкага мыслення і вытанчаны лірызм светаўспрымання мастака. Кніжная графіка М. Селяшчука насычана дэкаратыўнымі дэталямі, фантастычнымі выявамі, прадметамі побыту і адзення. Значнай працай у гэтым кірунку стала афармленне славутай паэмы Я. Коласа “Сымон-музыка” (1988–1990). Багаццем фантазіі, вытанчанасцю і дасканаласцю малюнка, што надавала пераканаўчую вобразнасць у выяўленні вобразаў літаратурных твораў, вылучаюцца аздобленыя ім дзесяткі кніг, сярод якіх вылучаюцца: “Як агонь, як вада” А. Лойкі (1982), “Пара любові і жалю” Я. Янішчыц (1983), “Сказки белорусских писателей” (1988) і інш. Кніжная графіка мастака адзначана самымі высокімі дыпломамі на рэспубліканскіх і міжнародных выстаўках.

З 1966 г. М. Селяшчук пачаў удзельнічаць у мастацкіх выстаўках. У 1987 г. у Гродна адбылася яго першая персанальная выстаўка. Адметнымі рысамі стылістыкі яго жывапісных кампазіцый з’яўляюцца разгорнутая апавядальная алегорыя, ёмістая метафара, сімволіка. Мастак імкнуўся да стварэння вобразаў-ідэй, таму яго работы, па словах крытыкаў, нагадваюць дзіўны, загадкавы тэатр. Пазнавальнасцю, падкрэсленай дакументальнасцю, драматызмам характарызуюцца карціны “Матылькі тут не жывуць” (1982), “Бацька памёр” (1982–1984), “Вярнуліся” (1985) і інш. У многіх творах адчуваюцца спадзяванні аўтара, яго замілаванасць родным краем і боль за людзей. Вобразы прыроды ў карцінах “А калі гэта ўзнікне перад табой” (1981), “Позняя восень” (1984), “Зміраюся з табой і цішынёй” (1989) адначасова вабяць вытанчанай прыгажосцю і палохаюць сваёй крохкасцю, ірэальнасцю форм. Для найбольш моцнага эфекту М. Селяшчук выкарыстоўваў элементы сюррэалізму, фантасмагорыю і гратэск. Дзякуючы гэтым сродкам у карцінах “Пярэварацень” (1991), “Метамарфозы” (1992), “Люблю цябе сустракаць” (1994) перададзены драматычныя калізіі сучаснага жыцця.

У сталай творчасці мастак прыйшоў да традыцыйнай тэмы барацьбы дабра і зла: “Калі цвіце язмін”, “Вясна”, “Свята” (усе 1991), “Саната мора”, “Гірлянда маўчання” (абедзве 1992), “Травы Палесся” (1994) і інш. Тэма здзеку над чалавечай прагай шчасця ўвасоблена ў розных вобразах: гэта фантастычная птушка з драпежнай дзюбай, змрочныя аблокі, постаць зласлівага карліка… Узнёслымі і рамантычнымі ў карцінах М. Селяшчука атрымліваліся жаночыя вобразы: “Лета” (1987), “Канец сезона туманаў” (1985–1988), “Прынцэса” (1994), “Спякотны вечар з вясёлкай на крэсле” (1995) і інш. Нягледзячы на мноства сяброў, якія акружалі мастака, ён амаль заўсёды адчуваў сябе адзінокім, што не магло не адбіцца на творах. Цыкл сваіх “партугальскіх работ” так і названы: “Пачуццё адзіноты” (1991).

Мікалай Селяшчук неаднаразова ўзнагароджваўся дыпломамі і прэміямі рэспубліканскіх, усесаюзных і замежных конкурсаў. У 1992 г. стаў лаўрэатам Дзяржаўнай прэміі Беларусі за серыю графічных аркушаў “Святы” (“Каляды”, “Гуканне вясны”, “Вербніца”), за цыкл карцін “Мая Беларусь”, за ілюстрацыі да кніг “Сымон-музыка” Я. Коласа і “Сказки белорусских писателей”. У апошнія гады М. Селяшчук удзельнічаў у прэстыжных выстаўках, дзе годна прадстаўляў беларускае мастацтва. У 1992 г. біяграфічным цэнтрам Кембрыджскага ўніверсітэта быў прызнаны Чалавекам года ў галіне культуры. Жывапісныя і графічныя работы мастака захоўваюцца ў Дзяржаўнай Траццякоўскай галерэі ў Маскве, Нацыянальным мастацкім музеі Рэспублікі Беларусь, Музеі сучаснага выяўленчага мастацтва Беларусі, калекцыі Беларускага саюза мастакоў, у Музеі сучаснага рускага мастацтва ў Нью-Джэрсі (ЗША), музеі Мальбарка (Польшча), музеі Шлесбурк (Германія), бібліятэцы Кірылы і Мяфодзія (Балгарыя), а таксама ў прыватных калекцыях Беларусі, Грэцыі, Францыі, Фінляндыі, Канады, ЗША, Ізраіля, Літвы, Чэхіі, Славакіі, Расіі, Германіі.

25 верасня 1996 г. Мікалай Міхайлавіч Селяшчук трагічна загінуў у Італіі. Пахаваны ў в. Камяніца-Жыравецкая Брэсцкага раёна.

Матэрыял падрыхтаваны ў 2007 г.